

RAPORT DE SPECIALITATE

privind stabilirea unor trasee turistice montane în Munții Gutâi (Igniș) și Oaș pe raza administrativ – teritorială a județului Satu Mare, în vederea amenajării, reabilitării, întreținerii și omologării acestora

Prin Hotărârea Consiliului Județean Satu Mare nr. 86/2019 au fost aprobate un număr de 28 de trasee turistice montane în Munții Gutâi (Igniș) și Oaș, pe raza administrativ – teritorială a județului Satu Mare, conform Anexei la hotărâre. La acea dată, din totalul celor 28 de trasee turistice, doar 2 trasee dețineau certificate de omologare, restul fiind propuse pentru reabilitare, respectiv amenajare în vederea omologării.

Pe parcursul anilor 2019 – 2021, prin grija Serviciului Public Județean Salvamont au mai fost omologate un număr de 12 trasee turistice, iar în prezent, facilitățile oferite de cele 14 trasee turistice omologate au ridicat semnificativ numărul de turiști, care doresc să cunoască sau să-și petreacă timpul liber în arealul montan al județului Satu Mare.

Zona montană Luna Șes -Vf. Pietroasa - Muntele Mic - Vama a devenit una consacrată pentru turismul montan sătmărean, dar, pentru păstrarea interesului, diversificarea ofertei de petrecere a timpului în aer liber, punerea în valoare a resurselor naturale și a culturii tradiționale în beneficiul comunităților locale sunt necesare investiții în amenajarea de noi trasee turistice.

Raportat la aceste constatări, începând cu anul 2021 au fost începute, actualmente în stadiu de finalizare, lucrările la traseul turistic Certeze - Vf. Buian, care pune în valoare zona nordică a munților Gutâi, situați în județul Satu Mare, precum și cunoscutele izvoare de ape minerale (”borcuturi”). Deschiderea acestei zone a impulsionat deja facilitățile de cazare locale, prin grupurile organizate de turiști care doresc o ascensiune pe Vârful Buian.

Pentru diversificarea activității turistice, pentru valorificarea patrimoniului natural a unor arii montane insuficient cunoscute și, în special, pentru sprijinirea economică prin turism a unor comunități locale mai izolate, din punct de vedere geografic, Consiliul Județean Satu Mare, prin Serviciul Public Județean Salvamont, cu sprijinul Primăriei Bătarci și a Consiliului Local Bătarci a amenajat și omologat patru trasee turistice în zona piemontană a Munților Oaș, care a impulsionat, vizibil, turismul local. Mai mult, distanța redusă față de municipiul Satu Mare, drumurile modernizate, cele două facilități de cazare din Tămășeni și Centrul SPA din Bătarci, susținute de punerea în valoare a ruinelor Cetății Tămășeni, realizarea traseelor turistice omologate, au adus un echilibru și o dezvoltare armonioasă a turismului montan sătmărean. În plus, Serviciul Public Județean Salvamont a identificat și a început punerea în valoare a Peretelui de stâncă din Dealul Măgura, un loc cu reale perspective pentru practicarea turismului de masă și a disciplinelor montane de ,,via ferrata”, alpinism și escaladă, care vor mări considerabil numărul turiștilor dornici de experiențe inedite, cu un impact direct în bunăstarea locuitorilor acestui colț de țară.

Luând în considerare prevederile art. 3 lit. c) din H.G. nr. 77/2003 privind instituirea unor măsuri pentru prevenirea accidentelor montane și organizarea activităților de salvare în munți, în conformitate cu care*: ”Serviciul public judeţean SALVAMONT c) coordonează şi supraveghează activitatea de amenajare, întreţinere şi reabilitare a traseelor montane din judeţ”,* dispozițiile art. 27 – 35 din H.G. nr. 77/2003 care reglementează condițiile legale privind amenajarea, omologarea și întreținerea traseelor turistice montane, obligații instituite în sarcina consiliilor județene, iar nerespectarea acestora constituind contravenții, sancționate de lege potrivit dispozițiilor art. 41 alin. (1) lit b) și alin. (2) lit. a) din H.G. nr. 77/2003,

ținând cont de dispozițiile art. 85 alin. (2), art. 173 alin. (1) lit. d) și f), coroborat cu alin. (5) lit. n) și o) din O.U.G. nr. 57/2019 privind Codul administrativ, cu modificările şi completările ulterioare, potrivit cărora: *”(2)În relaţiile dintre … autorităţile administraţiei publice din comune, oraşe, municipii şi autorităţile administraţiei publice de la nivel judeţean există raporturi de colaborare”; (1) Consiliul judeţean îndeplineşte atribuţii privind gestionarea serviciilor publice de interes judeţean, alte atribuţii prevăzute de lege, iar în exercitarea acestor atribuții consiliul judeţean asigură, potrivit competenţelor sale şi în condiţiile legii, cadrul necesar pentru furnizarea serviciilor publice de interes judeţean privind turismul, dezvoltarea rurală”,*

raportat la prevederile art. 20 lit. d), e) și f) din O.G. nr. 58/1998 privind organizarea şi desfăşurarea activităţii de turism în România, care stipulează printre atribuțiile consiliului județean în domeniul turismului: ”*participarea la omologarea traseelor turistice şi a pârtiilor de schi;e) contribuirea la creşterea calităţii produselor turistice; f) urmărirea activităţii turistice, în aşa fel încât operatorii economici cu activitate în domeniul turismului să aibă acces la resursele turistice, cu respectarea normelor de punere în valoare şi protecţie a acestora”,*

în vederea realizării acestor obiective propun reabilitarea, amenajarea în vederea omologării și întreținerea următoarele trasee turistice montane:

TRASEE TURISTICE MONTANE

din Munții Gutâi (Igniș) și Oaș, de pe raza administrativ – teritorială a județului Satu Mare

propuse spre amenajare, reabilitare, întreținere și omologare

Munții Gutâi (Igniș)

1. Întreţinere trasee omologate
2. TRASEUL 3 ”Punct Roșu”: Negreşti-Oaş – Pensiunea Boda Oșanu – Poiana Sfinților –   
   Vf. Triholmuri – Vf. Muntele Mic
3. TRASEUL 4 ”Triunghi Albastru”: Negreşti-Oaş – Cheile Ascunse – Plecare Telescaun Luna Șes – Poiana Boroş – Vf. Pietroasa
4. TRASEUL 5 ”Punct Galben”: Plecare Telescaun Luna Șes – Izvor Ţiganu – Vf. Pietroasa
5. TRASEUL 6 ”Traseul Sfinxului, Cruce Roșie”: Gol Alpin Pietrosa – Sfinxul Oașului – Vf. Pietroasa
6. TRASEUL 7 ”Triunghi Roșu”: Plecare Telescaun Luna Șes – Tinov Trestia – Poiana Soci
7. TRASEUL 8 ”Bandă Roșie”: Piatra Tâlharului – Vf. Pietroasa – Vf. Țiganu – Poiana Soci
8. TRASEUL 9 ”Cruce Albastră”: Borcut Luna Șes – Poiana Boroș
9. TRASEUL 10 ”Cruce Roșie”: Borcut Luna Șes – Izvor Trestia
10. TRASEUL 11 ”Cruce Galbenă”: Pensiunea Boda Oșanu – Poiana Boroș
11. Reabilitare în vederea omologării
12. TRASEUL 1: Vama – Izvorul Talna Mică – Şaua Arşiţa
13. TRASEUL 2: Vf. Comja – Vf. Arșița – Șaua Arşiţa – Vf. Triholmuri – Vf. Paltin – Piatra Tâlharului;
14. TRASEUL 20: Poiana Soci – Piatra Strungii – Vf. Călămari – Vf. Rotundu – Pasul Huta
15. TRASEUL 21: Racşa – Vf. Comja
16. TRASEUL 22: Izvorul Talna Mică – Băile Puturoasa – Creasta principală
17. Amenajare în vedera omologării:
18. TRASEUL 12: Certeze – Borcutul Tâlharilor – Vf. Buian
19. TRASEUL 13 ”Circuitul Cheilor Ascunse”: Parcare Telescaun Luna Șes – Cheile Ascunse  
    – Parcare Telescaun Luna Șes
20. TRASEUL 14 ”Traseul Pârtiei”: Parcare Luna Șes – Crucea Oașului – Vf. Pietroasa
21. TRASEUL 15: Valea Talna Mare – Vf. Vrăticelu – Vf. Piatra Strungei
22. TRASEUL 16: Borcutul Tâlharilor – Vf. Tâmpa – Valea Turului – Valea Talna Mare
23. TRASEUL 17: Hotel Poezia – Câmpul Coptilițe – Parcare Telescaun Luna
24. TRASEUL 18: Băile Puturoasa – Muntele Mic – Pansiunea Boda Oșanu
25. TRASEUL 19: Certeze – Peretele Grohotu – Certeze

Munții Oaș

1. Întreţinere trasee omologate
2. TRASEUL 51 ”Punct Roșu”: Pălinciile din Bătarci – Vf. Cetățeaua
3. TRASEUL 52 ”Bandă Roșie”: Tămășeni – Vf. Colnicul Mare – Vf. Cetățeaua
4. TRASEUL 53 ”Triunghi Albastru”: Primăria Bătarci – Măgura Bătarci, Ghiboacele
5. TRASEUL 54 ”Cruce Galben”: Centru SPA Bătarci – Drumul Măgurii
6. Reabilitare în vederea omologării
7. TRASEUL 55: Mănăstirea Portărița – Lacul Livada Vii – Dl. Bicuţ – Mănăstirea Portărița
8. Amenajare în vedera omologării:
9. TRASEUL 56: Baza Salvamont Bătarci – Vf. Colnicul Mare
10. TRASEUL 57: Baza Salvamont Bătarci – Vf. Măgura Bătarci
11. TRASEUL 58: Horăiț – Belvedere Măgura
12. TRASEUL 59: Horăiț – Stanu Măgurii
13. TRASEUL 60: Horăiț – Piatra Măgurii
14. TRASEUL 61: Centru SPA Bătarci – Vf. Măgura Bătarci –
15. TRASEUL 62: Tămășeni – Piatra Cerbului – Bătarci
16. TRASEUL 63: ”Creasta principală”: Tarna Mare – Pasul Huta
17. TRASEUL 64: Turț – Poarta Zânelor – Cămărzana
18. TRASEUL 65: Bixad – Piatra Bixadului – Vf. Piatra Vișcului

Având în vedere cele de mai sus,

în temeiul prevederilor art. 182 alin. (4) cu trimitere la cele ale art. 136 alin. (10) din Ordonanța de urgență nr. 57/2019 privind Codul administrativ, cu modificările și completările ulterioare

PROPUNEM:

adoptarea proiectului de hotărâre privind stabilirea unor trasee turistice montane în Munții Gutâi (Igniș) și Oaș pe raza administrativ – teritorială a județului Satu Mare, în vederea amenajării, reabilitării, întreținerii și omologării acestora

ȘEF SERVICIU Vizat juridic

Serviciul Public Județean Salvamont cons. jur.

Costin Alexandru Dan Mariana

Red. teh. CA. / Exemplare 5